CELEX: C2007/211/45
Language: sk
Date: 2007-09-08 00:00:00
Title: Vec C-311/07: Žaloba podaná 5. júla 2007 – Komisia Európskych spoločenstiev/Rakúska republika

8.9.2007   
            
            
               SK
            
            
               Úradný vestník Európskej únie
            
            
               C 211/24
            
         Žaloba podaná 5. júla 2007 – Komisia Európskych spoločenstiev/Rakúska republika
   (Vec C-311/07)
   (2007/C 211/45)
   Jazyk konania: nemčina
   Účastníci konania
   
      Žalobkyňa: Komisia Európskych spoločenstiev (v zastúpení: B. Stromsky a B. Schima, splnomocnení zástupcovia)
   
      Žalovaná: Rakúska republika
   Návrhy žalobkyne
   
               —
            
            
               určiť, že Rakúska republika si tým, že nestanovila lehoty pre zaradenie lieku do žltej alebo zelenej časti zoznamu hradených liekov podľa článku 6 bodu 1 smernice Rady 89/105/EHS z 21. decembra 1988 o transparentnosti opatrení upravujúcich stanovovanie cien humánnych liekov a ich zaraďovanie do vnútroštátnych systémov zdravotného poistenia (1), nesplnila svoje povinnosti, ktoré jej vyplývajú z tejto smernice,
            
         
               —
            
            
               zaviazať Rakúsku republiku na náhradu trov konania.
            
         Žalobné dôvody a hlavné tvrdenia
   Cieľom smernice 89/105/EHS je okrem iného odstrániť rozdiely medzi vnútroštátnymi opatreniami hospodárskeho charakteru, ktoré členské štáty uplatňujú pre lepšiu transparentnosť výdavkov verejného zdravotníctva na lieky. K nim patria opatrenia na obmedzenie sortimentu výrobkov, ktoré sú kryté štátnym systémom zdravotného poistenia. Na zabránenie vzniku prekážok v obchode s liekmi v rámci Spoločenstva pre tieto rozdiely, stanovuje smernica určité požiadavky na konanie o zaradení výrobkov do zoznamu liekov spadajúcich do štátneho systému zdravotného poistenia. Podľa toho článok 6 bod 1 smernice stanovuje lehotu na rozhodnutie o zaradení liekov do tohto „kladného zoznamu“.
   V Rakúsku existujú tri druhy hradenia výrobkov spadajúcich do systému zdravotného poistenia. „Zelená časť“ obsahuje lieky, ktorých predpísanie a ich uhradenie je z medicínskeho a zdravotno-ekonomického hľadiska účelné a odôvodnené bez predchádzajúceho súhlasu inštitúcie zdravotného poistenia, náklady za lieky v „žltej časti“ sú nahradené len v odôvodnených jednotlivých prípadoch po predchádzajúcom súhlase inštitúcie zdravotného poistenia a „červená časť“ obsahuje lieky, pre ktoré bola podaná žiadosť o zaradenie do žltej alebo zelenej časti. Náklady za lieky uvedené v červenej časti sa nahrádzajú len v odôvodnených jednotlivých prípadoch po predchádzajúcom súhlase inštitúcie zdravotného poistenia, pokiaľ neexistuje žiadna alternatíva v žltej alebo zelenej časti. Podanie platnej žiadosti o zaradenie lieku do žltej alebo zelenej časti zoznamu hradených liekov má teda za následok, že tento liek je na určitú dobu zaradený do červenej časti. Podľa rakúskej právnej úpravy môžu lieky v tejto časti zostať maximálne 24 mesiacov; pokiaľ nie je možné stanoviť priemernú cenu v Európskej únii, predlžuje sa táto lehota na 36 mesiacov.
   Táto úprava nie je v súlade s článkom 6 bodom 1 smernice Rady 89/105/EHS, pretože neexistuje záruka, že bude prijaté rozhodnutie o zaradení tohto lieku do zelenej alebo žltej časti v rámci 90-tich alebo 180-tich dní, ako to vyžaduje ustanovenie smernice.
   Ako rozhodol Súdny dvor vo svojom rozsudku z 12. júna 2003, Komisia/Fínsko, C-229/00, Zb. s. I-5727, ciele smernice by boli ohrozené, ak by členský štát mohol zaviesť dvojstupňové konanie na zostavenie zoznamu liekov, pre ktoré platí vyššia sadzba náhrady, z ktorých jedno by spĺňalo podmienky stanovené článkom 6 bodom 1 smernice, zatiaľ čo druhé by bolo oslobodené od týchto povinností a nerešpektovalo by ciele smernice. Na rozdiel od názoru rakúskej vlády sa musí v súlade s požiadavkami článku 6 bodu 1 smernice zaobchádzať nielen so žiadosťou o zaradenie do kladného zoznamu, ale aj so žiadosťou o zaradenie do určitej kategórie tohto zoznamu, pokiaľ dôsledkom zaradenia do tejto kategórie, ako je tomu v Rakúsku, sú výhodnejšie podmienky pre náhradu ako zaradenie do inej kategórie alebo zotrvanie v nej. Podľa toho je teda potrebné zabezpečiť, že o takýchto žiadostiach bude rozhodnuté v lehote stanovenej v článku 6 bode 1 smernice.
   Pretože toto rakúske právo nestanovuje, nie je v súlade s uvedeným ustanovením práva Spoločenstva so zreteľom na jeho výklad Súdnym dvorom.
   
      (1)  Ú. v. ES L 40, s. 8; Mim. vyd. 05/001, s. 345.